עוד מכה לאמינות הזיהוי הביומטרי: חוקרים מאוניברסיטת צפון קרולינה הציגו החודש מערכת שמשתמשת בתמונות מרשתות חברתיות כדי ליצור דימוי תלת ממדי שיכול להטעות מערכת זיהוי פנים. התמונה התלת ממדית דמוית מציאות וירטואלית (VR) שהם הציגו כוללת תנועה ועומק שאותם בודקות מערכות הזיהוי הביומטריות. החוקרים אף הראו כי ניתן להציג את הדמות על מסך סמארפון כדי להשתמש בה בקלות, כך דיווח מגזין Wired.

השיטה בה השתמשו הצליחה להטעות ארבע מחמש מערכות זיהוי פנים שהם בדקו, בהדגמה נוספת לחסרונות מערכות זיהוי ביומטריות. הם ציינו כי ניתן להתגבר על שיטת הפריצה שלהם, באמצעות הכללת אותות בתחום התת-אדום (אינפרה-אדום), שלא ניתן לחקות במערכת VR. הבעיה היא, לדברי החוקרים, שמערכות ההגנה יצטרכו להתאים את עצמן במהירות לשיטות פריצה חדשות.

באמצעות גניבת נתונים ממאגרים ביומטריים – או במקרה זה, אפילו ממידע גלוי ברשתות חברתיות - יוכלו גורמים עוינים לגנוב זהויות. בשנה שעברה נגנבה מסוכנות המנהלת את השירות הציבורי של ארה"ב (OPM) טביעות אצבעות של 5.6 מיליון אנשים.